31996D0607
L 269/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 октмври 1996 година
относно определяне на специалните условия, регулиращи вноса на рибни продукти и продукти от аквакултури с произход от Южна Африка
(текст от значение за ЕИП)
(96/607/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), последно изменена с Директива 95/71/ЕО (2), и по-специално член 11 от нея,
като има предвид, че група експерти на Комисията са посетили Южна Африка с цел проверка на условията, при които рибните продукти се произвеждат, съхраняват и експедират в Общността;
като има предвид, че разпоредбите в законодателството на Южна Африка относно здравните инспекции и контрола на рибните продукти, могат да бъдат считани за еквивалентни на условията, предвидени в Директива 91/493/ЕИО;
като има предвид, че „South African Bureau of Standards (SABS)“ на Република Южна Африка e в състояние да удостовери ефективно прилагането на действащите закони;
като има предвид, че правилата за получаване на здравния сертификат, посочени в член 11, параграф 4, буква a) от Директива 91/493/ЕИО, трябва да включват също така и установяването на образец на сертификата , както и минимални изисквания по отношение на езика (езиците), на който трябва да се изготвя сертификатът, както и длъжността, заемана от лицето, оправомощено да го подпише;
като има предвид, че съгласно член 11, параграф 4, буква б) от Директива 91/493/ЕИО опаковките с рибни продукти трябва да имат маркировка с името на третата страна и номера на одобрението на предприятието, кораба-фабрика и транспортно-хладилния кораб, от които произхождат продуктите;
като има предвид, че съгласно член 11, параграф 4, буква в) от Директива 91/493/ЕИО трябва да се изготви списък на одобрените предприятия, корабите-фабрики и транспортно-хладилните кораби; като има предвид, че този списък трябва да бъде изготвен въз основа на информацията, предадена от SABS на Комисията; като има предвид, че е задължение на SABS да осигури съответствие с предвидените за целта в член 11, параграф 4 от Директива 91/493/ЕИО разпоредби;
като има предвид, че SABS е представило официални гаранции за съответствие с правилата, определени в глава V от приложението към Директива 91/493/ЕИО, и изпълнение на изискванията, които са еквивалентни на разпоредбите по същата директива за одобрение на предприятията, корабите-фабрики и транспортно-хладилните кораби;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
„South African Bureau of Standards (SABS)“ се признава за компетентния орган на Южна Африка, отговорен за проверката и удостоверяване на съответствието на рибните продукти с изискванията на Директива 91/493/ЕИО.
Член 2
Рибните продукти и продуктите от аквакултури, произхождащи от Южна Африка, трябва да отговарят на следните условия:
1.
всяка пратка трябва да бъде придружена от номериран оригинал на здравен сертификат , надлежно попълнен, датиран и подписан, състоящ се от един-единствен лист хартия съгласно образеца, представен в приложение А към настоящото решение;
2.
продуктите трябва да произхождат от одобрените предприятия, кораби фабрики и хладилни кораби, изброени в приложение Б към настоящото решение;
3.
освен в случаите на замразени рибни продукти в насипно състояние, предназначени за производството на консервирана храна, на всички опаковки се изписва по незаличим начин името „Южна Африка“ и номерът на одобрението на предприятието, кораба-фабрика или транспортно-хладилния кораб, от които произхождат.
Член 3
1. Сертификатът, посочен в член 2, точка 1, се съставя на поне един от официалните езици на държавата-членка, в която се извършват проверките.
2. Сертификатът трябва да съдържа името, длъжността и подписа на представителя на „South African Bureau of Standards (SABS)“, както и официалния печат на SABS, като всички те са с цвят, различен от останалия текст на документа.
Член 4
Настоящото решение се прилага от 1 ноември 1996 г.
Член 5
Адресати на настоящото решение са държавите-членки.
Съставено в Брюксел на 11 октомври 1996 година.